Επίθεση της αστυνομίας σε απεργούς στο Ωμπερβιλιέ
Channel: 902.gr
Date: 2023-03-27

#γαλλία #απεργία #france #strike 

Οι απεργίες και οι διαδηλώσεις ενάντια στον νόμο που αυξάνει τα όρια συνταξιοδότησης και χτυπά τα ασφαλιστικά δικαιώματα και τις κατακτήσεις των εργαζομένων συνεχίζονται καθημερινά στη Γαλλία, ενώ οι εργαζόμενοι της χώρας προετοιμάζονται για τη νέα πανεθνική απεργία που έχουν κηρύξει για αύριο Τρίτη 28 Μάρτη τα συνδικάτα.

Δύο μήνες μετά την έναρξη της κινητοποίησης κατά του νόμου, η ορμή του αγώνα δεν έχει χαθεί ούτε στο ελάχιστο, με τους Γάλλους να δηλώνουν, με κάθε ευκαιρία και αφορμή, την αντίθεσή τους στην πολιτική του Μακρόν και της κυβέρνησής του.

Όπως έγινε το βράδυ της Παρασκευής στο Stade de France, όπου οι θεατές του ποδοσφαιρικού αγώνα Γαλλία - Ολλανδία φώναζαν το σύνθημα «Μακρόν παραιτήσου» και κάλεσαν σε συμμετοχή στις αυριανές απεργιακές κινητοποιήσεις.

Στο μεταξύ, σκληρή μάχη εξακολουθούν να δίνουν οι εργαζόμενοι στην καθαριότητα, που συνεχίζουν την απεργία τους, παρά την προσπάθεια καταστολής του αγώνα τους από κυβέρνηση και αστυνομία.

Στο Ιβρί, οι εργαζόμενοι έχουν αποκλείσει τον χώρο όπου σταθμεύουν τα απορριμματοφόρα, ενώ η κυβέρνηση έχει στείλει ισχυρές αστυνομικές δυνάμεις για να σπάσει τον αποκλεισμό.

Εκατοντάδες άλλοι εργαζόμενοι έσπευσαν στον χώρο για να ενισχύσουν τους απεργούς καθαριστές, ενώ συγκινητικές είναι οι εικόνες με δεκάδες σιδηροδρομικούς να φτάνουν από τον κεντρικό σταθμό Γκαρ ντι Νορ στο Ιβρύ, ενώνοντας τις δυνάμεις τους με τους απεργούς, κόντρα στις επιτάξεις και την καταστολή.

Αντίστοιχη είναι η κατάσταση και στο γκαράζ των απορριμματοφόρων στο Ομπερβιλιέ, όπου απεργοί και αλληλέγγυοι απέκλεισαν την έξοδο των φορτηγών. Η αστυνομία προχώρησε σε βάρβαρη καταστολή, τραυματίζοντας αρκετούς εργάτες.

Την ίδια ώρα, εργαζόμενοι και σε άλλους κλάδους δίνουν με τις κινητοποιήσεις τους το ρυθμό ενόψει της αυριανής νέας πανεθνικής απεργίας.

Στο Λούβρο, οι υπάλληλοι του πολιτισμού απέκλεισαν το Μουσείο και προχώρησαν σε κινητοποίηση στον προαύλιο χώρο του.

Δείτε εδώ: https://www.902.gr/eidisi/kosmos/324775/agonistikos-anavrasmos-kai-simera-enopsei-tis-neas-apergias-tin-triti-video

---------------------------------------------------------------------------------------

902.gr: https://www.902.gr
ΚΚΕ: https://www.kke.gr
ΚΝΕ: https://www.kne.gr
Ριζοσπάστης: https://www.rizospastis.gr
Οδηγητής: https://www.odigitis.gr
Κομμουνιστική Επιθεώρηση: https://www.komep.gr
Εκδόσεις Σύγχρονη Εποχή: https://sep.gr/eshop/
Θέματα Παιδείας: https://www.thematapaideias.org/site001/